Zápis z 36. stretnutia RC Nitra v rotariánskom roku 2021/2022 dňa 6. júna 2022  
Stretnutie sa konalo v penzióne ARTIN

**Prítomní:** M. Poništ, I. Košalko, Ľ. Holejšovský, R. Plevka, A. Tóth, L. Hetényi, J. Dóczy, D. Hetényi, D. Peskovičová,

**Hosť:** Zuzana Sviteková

**Ospravedlnení:** M. Svoreň, Kamil Lacko-Bartoš, V. Miklík, P. Szabo, M. Waldner, P. Galo, G. Tuhý, L. Tatar, E. Oláh, , J. Stoklasa, K. Pieta, A. Havranová, L . Gáll,

Dnešné klubové stretnutie otvoril a viedol prezident klubu M. Poništ. Témou dnešného stretnutia bolo zhrnutie činnosti Pacientskej poradne na Onkologickom oddelení FN Nitra za rok 2021/2022. Porozprávať nám o tejto činnosti prišla pani Zuzana Sviteková. Pani Sviteková pôsobí v pacientskej poradni ako dobrovoľníčka už niekoľko rokov a aktívne sa podieľa aj na prezentácií činnosti o.z. NIE RAKOVINE po celom Slovensku, spolu s ambasádormi občianskeho združenia.

Obrázok, na ktorom je stôl, osoba, vnútri, ľudia

Automaticky generovaný popis

Na úvod svojej prezentácie nám spomenula, že nedávno mala 10. výročie od diagnostikovania svojho ochorenia, rakoviny prsníka. V prvej časti sme si trošku priblížili činnosť pacientskej poradne v Nitre, ktorá bola v poradí treťou založenou poradňou na Slovensku. Sídlia na Onkologickom oddelení na 2. poschodí a otvorené majú každú stredu od 9.00-12.00. Poradňa bola spustená rok pred pandémiou COVID a má za úlohu komunikovať s pacientami s rakovinou. Aktuálne v poradni v Nitre pôsobí 6 dobrovoľníkov, bývalých onkologických pacientov.

Pacientska poradňa poskytuje priestor pre onkologických pacientov na otvorenú komunikáciu s dobrovoľníkmi, ako sa s ochorením vysporiadať, poskytujú im svoje praktické skúsenosti, pomáhajú im vyrovnať sa so vzniknutou situáciou, alebo si len jednoducho vypočujú pacienta – avšak z povahy poradne dobrovoľníci nesmú pacientom zasahovať do liečebných postupov ani im navrhovať žiadne zmeny.

Dobrovoľníci v poradniach sú kontinuálne vzdelávaní - majú konzultácie a tréningy so psychológmi, 2x ročne chodia na semináre, niektorí sa zúčastňujú na celoslovenských akciách, kde o.z. robí osvetu a snažia sa propagovať včasnú prevenciu proti rakovine.

Pandémia COVID pomerne silne ovplyvnila činnosť poradne, keďže pacienti s rakovinou majú veľmi oslabenú imunitu a snažili sa minimalizovať kontakty. Vytrvalosťou dobrovoľníkov sa však činnosť poradne neprerušila a pokúsia sa zabezpečiť poradňu aj v letných mesiacoch. Ďalším dopadom COVIDu bolo zanedbanie preventívnych prehliadok počas takmer 2 rokov, čo vyvoláva obavy najmä u doktorov z možného nárastu pacientov. Liečba onkologických pacientov však počas COVIDu zväčša nebola ovplyvnená.

Pani Sviteková skonštatovala, že pacientska poradňa funguje v Nitre výborne ,ale vzhľadom na množstvo pacientov by potrebovali do poradne väčší počet dobrovoľníkov, nie každý však dokáže o svojom ochorení otvorene hovoriť, musí na to byť človek silný a vyrovnaný. Taktiež priestory poradne, ktoré im poskytuje nemocnica by si vedela predstaviť v trochu krajšom „šate“, preto sme jej navrhli, že sa s niekoľkými členmi zastavíme na poradni po ordinačných hodinách a skúsime si prebrať možnosti, ako by sme im vedeli pomôcť.

Obrázok, na ktorom je stôl, osoba, vnútri, ľudia

Automaticky generovaný popis

Po skončení oficiálnej časti sme sa venovali voľnej debate, prebrali sme si organizačné záležitosti súvisiace s divadelnou hrou Vlastníci v DAB, ktorú sme si odhlasovali namiesto pôvodnej hry Meno – detaily v sekcii informácie.

Tónko Tóth nám poreferoval o návšteve Červeňovej školy, kde sa aj so ženou zúčastnili na dni otvorených dverí. Pozdravuje nás pani riaditeľka a boli veľmi dobré ohlasy na revitalizovaný náučný chodník.

Robo Plevka spomenul teambuildingovú akciu pre jeho klienta, kde spolu s Michalom zabezpečili lukostreľbu pre zamestnancov.

**Informácie:**

* **13. júna 2022** bude mať prezentáciu Ľ. Holejšovský, bude nám rozprávať o zážitkoch z Valencie.
* **24. júna 2022** sa bude konať oslava 30. výročia založenia klubu RC Banská Bystrica – pozvánku ste dostali mailom, prípadní záujemci nech sa zahlásia do 1.6.2022
* **30. júna 2022** o 18.30 sa bude konať predstavenie Vlastníci v DAB. Pozvite svojich priateľov. Cena vstupenky je **25€** po predstavení bude raut (5€ z ceny bude použitých na podporu Pacientskeho centra o.z. Nie Rakovine v Nitre)
* **1. júla 2022** sa bude konať oficiálne ukončenie nášho rotariánskeho roka a odovzdávanie funkcií RC Nitra v Buganke o 18.00. Vyplňte prosím dotazník priložený v e-maili aby sme vedeli nahlásiť počet účastníkov.

Michal Poništ, prezident Rotary club Nitra 2021/2022

